AlboraJazz seguix amb la millor música en la seua segona edició
12 de juny de 2023

L'Ajuntament d'Alboraia des de la regidoria de Cultura, ha preparat la segona edició d'aquest festival de música jazz per a als dies 15,16,17 i 18 de juny.

El programa d'aquesta nova edició compta també amb grans artistes del jazz, però amb marcats aspectes que els diferencien que faran a cada concert una singularitat exquisida.

Nacho Maño i Gisela Renés, Alex Conde, JS Chapi amb Iván Cebrián, Perico Sambeat, Sure Cards, Sara Dowling amb la Big band Seda Jazz, i la participació dels grups locals; LaVoe Brass Band i la Big band Blue.

Com l'any passat, el festival visitarà els tres nuclis urbans d'Alboraia; la plaça de la Senyoria de Port Saplaya, la plaça del General Basset en La Patacona, l'Auditori i la plaça de la Constitució d'Alboraia. Un festival que va nàixer amb l'objectiu de relacionar i crear vincles entre els nostres tres nuclis urbans. Els concerts seran gratuïts i de lliure accés, per a acollir tant a veïns com visitants que vulguen gaudir-los.

Aquest dissabte veïns i visitants van poder gaudir d'una cercavila itinerant per Alboraia, La Patacona i Port Saplaya, amb Laove Brass Band.

La següent cita serà el dijous 15 de juny a les 20.00 hores a l'Auditori Municipal amb Álex Conde Flamenc Trio, i el divendres 16 de juny serà una vesprada inoblidable en la plaça de la Senyoria amb un doblet de concerts sorprenents; a les 20.00 hores actuarà 'Un Quintet' Projecte... 'Bach goes Jazz' ,i a les 22.30 hores Perico Sambeat Quartet 'Atlantis'.

Continuant amb els doblets de concerts inoblidables de jazz, el dissabte 17 de juny, en la plaça General Basset, a les 19.30 hores, actuarà Sure Cards, i a les 22.30 hores farà presència Sara Dowling i Big band Sedajazz. Per a finalitzar el programa musical tancarà aquest cicle de concerts la Big band Blue a les 20.00 hores el diumenge 18 de juny en la plaça de la Constitució d'Alboraia.

Sense cap dubte el Festival de Jazz, AlboraJazz, s'ha consolidat dins del panorama musical i és una cita ineludible per a totes aquelles persones enamorades d'aquest estil musical que han trobat a Alboraia una oferta per a tots els públics i on l'encant del municipi; horta i platges, fan que aquesta cita siga cada any més esperada.

Per a més informació sobre la programació es pot consultar la pàgina web del festival: https://alborajazz.com